آنکارادا علیل‌لرین دؤولت موسسیسه و قوروملارا یئرلشدیریلمه‌سی اوچون کئچیریلن پوشک‌آتما مراسیمینده چیخیش ائدن اردوغان سون گونلرده کی ترور هوجوم‌لاریندا شهید اولان‌لارین سایی‌نین دونندک 241 اولدوغونو سؤیله‌یه‌رک، شهیدلره الله‌دان رحمت دیله‌دی، یاخین‌لارینا باش ساغلیغی وئردی.
اؤلکه‌نین بیر داها بو نوع بلا‌لار یاشاماماسینی دیله‌ین دؤولت باشچیسی: "بو آندا، تأسف کی، سوریه‌‌دن اؤلکه‌میزه، غازی آنتپه، کیلیسه ائدیلن هوجوم‌لار ایشی بو نقطه‌یه گتیردی. آرتیق بونون بورادا بیتمه‌سینی لازیم بیلدیک. اردوموز سحر ساعت 04.00- دن اعتباراً داعش، پ.ی.د کیمی ترور تشکیلات‌لارینا عملیاتا باشلامیش‌دیر. آرتیق بو ایشی حل ائتمه‌لییک. بعضی‌لری میدان اوخویورلار: "سوریه تورکیه اوچون بئله اولا‌جاق، ائله اولا‌جاق" دئیه سیز نه اولاجاغینیزین حسابینی ائدین" دئدی.
اردوغان: " بو میللت تورکیه‌یه تهدید تشکیل ائدن‌لرین قارشی‌سیندا اردوسو، پولیسی، قورویوجوسو و میللتی ایله دورور و دورا‌جاق‌دیر" دئیه دانیشدی.
ترورا قارشی بیرلیکده موباریزه‌نین اهمیتینه توخونان اردوغان: " دونیا سویه‌سینده ترورا قارشی بیر راضی‌لیق الده اولونمازسا، بو وضعیته گؤره بوتون بشریت مسئولیت داشییا‌جاق‌دیر. بو سببدن بیرلیکده موباریزه آپارماق شرط‌دیر. بیزیم اولدن بری گوجلو تاریخی باغ‌لاریمیزین اولدوغو سوریه‌لی قارداش‌لاریمیزا صمیمی یاردیم الی اوزاتماق‌دان باشقا هئچ بیر نیتیمیز و فعالیتیمیز اولمامیش‌دیر" ایفاده‌لرین‌دن ایستیفاده ائتدی.
تورکیه‌نین سوریه‌نین اراضی بوتوو‌لوگونو قوروماقدا قرارلی اولدوغونو وورغولایان اردوغان: " بو قرارلیلیغیمیزی بوتون دونیایا بیر داها ایفاده ائتمک ایستییرم. تورکیه سوریه‌ده صحنه‌لشدیریلمه‌یه جهد گؤستریلن اویونا، "اولدو قورتاردی دئیه " اصلا ایجازه وئرمه‌یه‌جک‌دیر. لازیم اولسا، مسئله‌یه بلاواسیطه ال قویماق دا داخیل اولماقلا، بوتون ایمکان‌لاریمیزدان ایستیفاده ائده‌رک سوریه‌نین اراضی بوتؤو‌لوگونو قوروماقدا و بو اؤلکه‌نین اؤز خالقی‌نین ایراده‌سی ایله ایداره اولونماسینی تامین ائتمکده قرارلییق" دئدی.
ترور تشکیلات‌لاری‌نین تورک میللتینی بؤله بیلمه‌یه‌جگینی وورغولایان اردوغان: "باجارمایاجاقسینیز. میللتیمیزی بؤله، بایراغیمیزی ائندیره، وطنیمیزی پارچالایا، دؤولتیمیزی ییخا، اذان‌لاریمیزی سوس‌دورا بیلمه‌یه‌جکسینیز. بو اؤلکه‌نی دیز چؤک‌دوره، بو خالقا بیوندوروق گئییندیره بیلمه‌یه‌جکسینیز" دئدی.
ترور تشکیلاتی داعش‌ین ایسلام ایله علاقه‌سی اولمادیغینی وورغولایان اردوغان، تام عکسینه، بو عصرده ایسلامین باشینا بلا اولدوغونو سؤیله‌دی.
تورکیه‌نین خاریجی ایشلر ناظیری مولود چاووش اوغلو دا "فرات قالخانی" عملیاتی باره‌سینده: "مقصدیمیز، داعش ترور تشکیلاتینی شیمال‌دان آشاغی دوغرو سوپورمک‌دیر. الیمیزده اولان بوتون ایمکان‌لارلا بو موباریزنی داوام ائتدیریریک" دئدی.
چاووش اوغلو آوروپا شوراسی ناظیرلر کومیته‌سی‌نین دؤنم صدری، استونیانین خاریجی ایشلر ناظیری مارینا کالیوراند ایله کئچیردیگی اورتاق مطبوعات کونفرانسیندا عملیاتی اولیندن آمریکا ایله پلانلاشدیردیق‌لارینی بیلدیردی.
ناظیر: " حاضیردا تورکیه سلاحلی قوه‌لری‌نین فعالیت‌لری پلانلاشدیریلدیغی کیمی دایانما‌دان داوام ائدیر. هاوا دستکی ایله علاقه‌دار، کوالیسیون ایله بیرلیکده چالیشیریق" دئیه دانیشدی.
ی.پ.گ تروریستلرینین ده تجلی اولا‌راق فراتین شرقینه کئچمه‌سی لازیم اولدوغونا دقت چکن چاووش اوغلو: " آمریکادا بو باره‌ده سؤز وئردی. بیز بونونلا علاقه‌دار راضیلاشما الده ائتدیک. عکس تقدیرده، چوخ آچیق دئییرم، نه لازیمسا ائدریک" دئدی.
تورکیه‌نین داخیلی ایشلر ناظیری افکان آلا دا، عملیاتلا علاقه‌دار اولا‌راق: "تورکیه‌یه قارشی هوجوم‌لارا بیگانه قالمایاجاغیق" دئدی.
آنادولو آژانسی‌نین رداکتور ماساسی‌نین قوناغی اولان آلا، عملیاتین تورکیه‌نین ان قانونی حاقی و صلاحیتی اولدوغونو بیل‌دیره‌رک، بو چرچیوه‌ده فعالیت‌لرین داوام ائتدیگینی بیلدیردی.
آلا عملیاتین جرابلس تمیزلننه قدر، سرحدده کی ترور تهدیدی اورتا‌دان قالخانا قدر داوام ائدجگینی سؤیله‌دی.
